Օլգա Բոզնանսկա

**Օլգա Բոզնանսկա** (, ), լեհ նկարչուհի, իմպրեսիոնիստ։

## Կենսագրություն
Օլգա Բոզնանսկան ծնվել է 1865 թվականի ապրիլի 15-ին Կրակովում, երկաթգծի ինժեների ընտանիքում։ Նրա հայրը եղել է լեհ, մայրը՝ ֆրանսուհի։ Օլգա Բոզնանսկան նկարել սովորել է մանկուց, մասնավոր դասեր է առել Անտոնի Պիոտրովսկու և Կազիմիր Պոխվալսկու մոտ։ 1886 թվականից մինչև 1890 թվականը Օլգա Բոզնանսկան ապրել է Մյունխենում։ Քանի որ Մյունխենի Գեղարվեստի ակադեմիայում կանանց սովորելու չէին ընդունում, Օլգա Բոզնանսկան մասնավոր դասերի է հաճախել Կարլ Կրիխենդորֆի ու Վիլհելմ Դյուրի մոտ։

Օլգա Բոզնանսկան նկարել է մեծ մասամբ դիմանկարներ, նատյուրմորտներ, բնանկարներ ու կենցաղային տեսարաններ։ Կրթությունն ավարտելուց հետո՝ 1890-ական թվականներին, Օլգա Բոզնանսկան իր նկարները ներկայացրել է Մյունխենում, Վարշավայում, Բեռլինում, Վիեննայում անցկացվող ցուցահանդեսներում։ «Նկարիչ Պավել Նաումենի դիմանկարը» աշխատանքի համար Օլգա Բոզնանսկան Վիեննայում արժանացել է ոսկե մեդալի, իսկ նրա «Միս Մերի Բրեմի դիմանկարը» մրցանակի է արժանացել Լոնդոնում։ 1896 թվականին Օլգա Բոզնանսկային շնորհվել է Փարիզի Գեղեցիկ արվեստների միության մրցանակ։

1898 թվականին Օլգա Բոզնանսկան դարձել է Լեհ նկարիչների «Արվեստ» միության անդամ։ Նույն թվականին նա մեկնել է Փարիզ։ 1900 թվականին Լոնդոն Նոր պատկերասրահում անցկացված ցուցահանդեսում Օլգա Բոզնանսկան արժանացել է ոսկե մեդալի, ինչպես նաև ստացել է Փարիզում անցկացված Համաշխարհային ցուցահանդեսի մրցանակ։ Նույն թվականին Օլգա Բոզնանսկան բաժանվել է նկարիչ Յուզեֆ Չայկովսկուց, ում հետ երկար տարիներ մտերիմ հարաբերությունների մեջ էր։

1901 թվականին Պիտսբուրգում տեղի է ունեցել Օլգա Բոզնանսկայի նկարների ցուցահանդես։ 1907 թվականին նա արժանացել է Պիտսբուրգի Քարնեգիի ինստիտուտի արծաթե մեդալի։ 1912 թվականին Օլգա Բոզնանսկան Կլոդ Մոնեի ու Օգյուստ Ռենուարի հետ համատեղ ներկայացրել է Ֆրանսիան Պիտսբուրգում անցկացված ցուցահանդեսում։ 1932 թվականին նկարչուհին վերջին անգամ այցելում է Կրակով։ 1937 թվականին Փարիզում անցկացված Համաշխարհային ցուցահանդեսում Օլգա Բոզնանսկան արժանանում է Գրան պրիի։ 1938 թվականին նա մասնակցում է Վենետիկի բիենալեին։

1912 թվականին Օլգա Բոզնանսկան արժանացել է ֆրանսիական Պատվո լեգեոնի շքանշանի։ 1936 թվականին նա Լեհաստանի գրականության ակադեմիայի կողմից ստացել է Ոսկե դափնեպսակ, իսկ 1938 թվականին պարգևատրվել է Լեհաստանի Վերածննդի շքանշանով։

Օլգա Բոզնանսկան մահացել է 1940 թվականի հոկտեմբերի 26-ին Փարիզում 75 տարեկան հասակում։

## Պատկերասրահ

Պատկեր:Olga Boznańska 1886 Mloda z parasolka.jpg|*«Ճապոնական հովանոցով կինը»*(1886)
Պատկեր:Olga Boznańska 1888 Cyganka.jpg|*«Կնոջ դիմանկար (Գնչուհի)»*(1888)
Պատկեր:Olga Boznańska 1889 Bretonka 2.jpg|*«Բրետոնուհի»*(1889)
Պատկեր:Olga Boznańska 1889 Imieniny babuni.jpg|*«Տատիկի անվանակոչության օրը»*(1889)
Պատկեր:Olga Boznańska 1893 Paul Neuen.jpg|*«Նկարիչ Պավել Նաումենի դիմանկարը»*(1893)
Պատկեր:Olga Boznańska 1894 Dziewczynka chryzantemy.jpg|*«Աղջիկը քրիզանթեմներով»*(1894)
Պատկեր:Olga Boznańska 1903 Panna Dygat.jpg|*«Պանի Դիգատի դիմանկարը»*(1903)
Պատկեր:Olga Boznańska 1912 Portret w bieli.jpg|*«Սպիտակ հագած երիտասարդ կնոջ դիմանկար»*(1912)
Պատկեր:Olga Boznańska 1918 MN z waza.jpg|*«Նատյուրմորտ վազով»*(1918)
Պատկեր:Olga Boznańska 1921 Kwiaty.jpg|*«Ծաղիկներ»*(1921)


## Պարգևներ
* Պատվո լեգեոնի շքանշան (1912)
* Լեհաստանի Վերածննդի շքանշան (1938)

## Ծանոթագրություններ

## Արտաքին հղումներ
* Օլգա Բոզնանսկայի կենսագրությունն ու աշխատանքները  
* Աշխատանքների համառոտ նկարագրություն և պատկերասրահ  

Կատեգորիա:19-րդ դարի կին արվեստագետներ
Կատեգորիա:20-րդ դարի նկարչուհիներ
Կատեգորիա:Իմպրեսիոնիստ գեղանկարիչներ
Կատեգորիա:Լեհ նկարչուհիներ